4 Ka dinako dingwe Jesu o ne a tle a nwe beine, a e leba jaaka mpho e e tswang kwa Modimong. (Pes. 104:14, 15) Le fa go ntse jalo, ga a ka a dirisa mpho eno ka tsela e e sa siamang ka go nwa bojalwa ka tsela e e feteletseng. (Dia. 23:29-33) Ka jalo, Jesu o ne a kgona go bua ka kgololesego fa a ne a kgala mokgwa wa go nwa bojalwa ka tsela e e feteletseng. (Bala Luke 21:34.) Go nwa bojalwa ka tsela e e feteletseng, go ka felela ka gore motho a dire maleo mangwe a a masisi. Ka jalo, moaposetoloi Paulo o ne a kwala jaana: “Gape, lo se ka lwa tagwa ke beine, e mo go yone go nang le botlhapelwa, mme nnang lo tladiwe ka moya.” (Baef. 5:18) Gape o ne a tlhagisa basadi ba ba godileng mo phuthegong gore ba se ka ba “dirwa batlhanka ke beine e ntsi.”—Tito 2:3.